
Megvannak a finalisták, kiderült, ki a Solti Nemzetközi Karmesterverseny négy döntőse

Tíz fiatal tehetség mérte össze tudását október 5–6-án a Zeneakadémia Nagytermében. A Solti Nemzetközi Karmesterverseny középdöntőjében Mozart- és Puccini-áriák, valamint kortárs művek vezénylésével kellett bizonyítaniuk tudásukat a versenyzőknek, akik közül négyet juttatott tovább a nemzetközi zsűri.

A középdöntőben a karmesterek a Magyar Rádió Szimfonikus Zenekara, valamint öt énekes szólista, Bartos Barna, Boross Csilla, Celeng Mária, Megyimórecz Ildikó és Szemerédy Károly közreműködésével egy Mozart- és egy Puccini-áriát, valamint egy kortárs művet szólaltattak meg. A közönség Varga Judit DOT-DOT-LINE. című alkotását, valamint Gyöngyösi Levente V. szimfóniájának első tételét hallhatta – mindkettő kifejezetten a Solti Nemzetközi Karmesterverseny felkérésére született, így a versenyzőknek korábban soha nem hallott műveket kellett előadniuk mindössze 20 perc próba után.

A Pinchas Steinberg vezette zsűri döntése alapján végül Francesco Cagnasso  (Svájc / Olaszország), Fernando Gaggini (Argentína), Drummado Wijnhamer (Hollandia) és Yu-Te Wu (Tajvan, Kína) jutott be az október 9-i döntőbe. Az eredményhirdetés után sorshúzással döntötték el, hogy a finalisták mely Verdi-, Muszorgszkij-, Dukas-, J. Strauss-, Liszt-, Dohnányi-, Kodály- vagy Bartók-művet vezénylik majd a Nemzeti Filharmonikus Zenekar élén.


[bookmark: _GoBack]








A döntőt, valamint az október 10-i, eredményhirdetéssel egybekötött gálakoncertet a Müpa Bartók Béla Nemzeti Hangversenytermében rendezik. A gálakoncerten derül ki, hogy a négy karmester közül kit értékel legjobbnak a nemzetközi zsűri, és ekkor derül fény a közönségdíjas karmester személyére is. A nézők október 7-én 10 órától egészen az október 10-i gálakoncert utolsó karmesteri fellépésének végéig szavazhatnak kedvencükre.
https://mupa.hu/solti-karmesterverseny-2026/kozonsegszavazas

Akiknek nincs lehetőségük személyesen szorítani kedvencükért, több felületen is követhetik a verseny utolsó fordulóját és eredményhirdetését: a Müpa Home, a medici.tv, az M5, valamint a Bartók Rádió is élőben közvetíti az eseményeket.

A döntő pontos menetéről, jegyvásárlási és egyéb információkról a következő linken olvashatnak: https://mupa.hu/solti-karmesterverseny-2026/a-versenyrol

További információ:
Mihályi Dávid
sajto@mupa.hu


Solti Nemzetközi Karmesterverseny
A Solti Nemzetközi Karmesterverseny célja, hogy felfedezze és támogassa a kiemelkedő tehetségű fiatal dirigenseket. A Müpa szervezésében megvalósuló versenyen a világ minden tájáról érkező, 18–35 éves karmesterek mérhetik össze tudásukat a szakma kiválóságai előtt, Solti György szellemiségét követve. 
A hasonló zenei megmérettetésektől eltérően az október 1. és 10. között Pécsett és Budapesten zajló versenyen a karmesterek nemcsak egyetlen zenekar élén mutathatják be tudásukat, hanem három különböző együttessel, három különböző koncertteremben is helyt kell állniuk. A pécsi elődöntőben az előzsűri által kiválasztott dirigensek a Kodály Központ Hangversenytermében, a Pannon Filharmonikusok élén mérték össze tudásukat, a középdöntőbe továbbjutó tíz versenyző pedig már a budapesti Zeneakadémia Nagytermében, a Magyar Rádió Szimfonikus Zenekarának közreműködésével léphetett pódiumra. A négy döntős a Müpa Bartók Béla Nemzeti Hangversenytermében, a Nemzeti Filharmonikus Zenekart vezényelve bizonyíthat.
A verseny névadója, Solti György a 20. század egyik legnagyobb karmestere volt, akinek életműve máig iránytűként szolgál: a zene iránti alázat, a közösségteremtés és a nemzetközi párbeszéd fontosságára emlékeztet.

